Η **Αθλητική Ένωση Νίκαια** είναι ελληνικό ποδοσφαιρικό σωματείο το οποίο εδρεύει στη Νίκαια Αττικής. Τα επίσημα χρώματα της είναι το μπλε και το λευκό. Αγωνίζεται στην Α΄ Κατηγορία της Ένωσης Ποδοσφαιρικών Σωματείων Πειραιά (Ε.Π.Σ. Πειραιά).

Προπολεμικά υπήρχε από το 1926 ως «Άμυνα Πειραιώς» ή «Άμυνα Κοκκινιάς» και είχε αναδειχθεί πρωταθλήτρια Ε.Π.Σ. Πειραιώς 2 φορές, το 1931 και το 1932. Ιδρύθηκε το 1948 ως «Αθλητική Ένωση Νίκαιας». Το 1965 συγχωνεύτηκε με τον Α.Π.Σ. Άρη Πειραιώς και δημιούργησαν τον Α.Ο. Ιωνικό Νικαίας.

Τμήμα Ποδοσφαίρου (1926–Σήμερα)
-------------------------------

### Ε.Φ. Άμυνα Κοκκινιάς (1926–1948)

Η πρωταθλήτρια Ε.Π.Σ. Πειραιώς 1930–1931, Άμυνα Κοκκινιάς.
Η πρωταθλήτρια Ε.Π.Σ. Πειραιώς 1931–1932, Άμυνα Κοκκινιάς.
Η **Ένωσις Φιλάθλων Παλαιάς και Νέας Κοκκινιάς «η Άμυνα»** που αναφέρεται ως «**Άμυνα Κοκκινιάς**» ή «**Άμυνα Πειραιώς**» και μετέπειτα ως «**Άμυνα Νικαίας**», ιδρύθηκε ανεπίσημα το 1924 στη συνοικία του Καραβά της Νίκαιας και επισημοποιήθηκε το 1926.

Η Άμυνα Κοκκινιάς πρωτοεμφανίστηκε το καλοκαίρι του 1926 μαζί με άλλα νεοσύστατα σωματεία σε διάφορες συνοικίες του Πειραιά στο νεοσύστατο και άτυπο πρωτάθλημα του Συνδέσμου Ποδοσφαιρικών Σωματείων Πειραιώς που διοργάνωσε ο Εθνικός Πειραιώς, ο οποίος είχε αποχωρήσει από την Ε.Π.Σ. Πειραιώς.

Τελικά, έπειτα την παρέμβαση και της Ε.Π.Σ. Αθηνών και δεδομένου ότι ήταν στα σπάργανα η ίδρυση της Ελληνικής Ποδοσφαιρικής Ομοσπονδίας (Ε.Π.Ο.), ο νέος Σύνδεσμος συγχωνεύθηκε με την Ε.Π.Σ. Πειραιώς στο τέλος του έτους και τα νέα σωματεία έγιναν μέλη της επίσημης Ε.Π.Σ. Πειραιώς συγκροτώντας τη Β΄ Κατηγορία. Εντάχθηκε στη νεοσύστατη Ε.Π.Ο. και είχε Αριθμό Μητρώου Ε.Π.Ο. 33.

Έκτοτε, υπήρξε από τα πιο δυναμικά νέα Πειραϊκά σωματεία και την επόμενη σεζόν 1926-27 ανέβηκε στην Α΄ κατηγορία, όπου έπαιξε πρωταγωνιστικό ρόλο. Με ηγέτη το νεαρό τότε Θεολόγο Συμεωνίδη που αργότερα διέπρεψε με τον Ολυμπιακό Πειραιώς, είχε καθιερωθεί ως η τρίτη δύναμη στον Πειραιά. Μάλιστα, το 1927-28 εκμεταλλευόμενη την τιμωρία του Ολυμπιακού Πειραιώς ήταν δευτεραθλήτρια, ενώ τις χρονιές 1930-31 και 1931-32 εκμεταλλεύτηκε την απουσία των δυο μεγάλων που αμφότεροι αγωνίστηκαν στο Πανελλήνιο Πρωτάθλημα και κατέκτησε τον τίτλο του πρωταθλήματος της Ε.Π.Σ. Πειραιώς. Και τις 2 χρονιές, σαν πρωταθλήτρια Ε.Π.Σ. Πειραιώς έδωσε αγώνες διαβάθμισης με τον Εθνικό Πειραιώς και τον Ολυμπιακό Πειραιώς αντίστοιχα, για την πρόκριση στο Πανελλήνιο Πρωτάθλημα. 

Το καλοκαίρι του 1931 αντιμετώπισε σε αγώνα διαβάθμισης τον Εθνικό Πειραιώς, όπου ηττήθηκε στον πρώτο αγώνα με δυσκολία και κατόπιν συναρπαστικού αγώνα με 3-2 και στον δεύτερο αγώνα αναδείχθηκαν ισόπαλοι με 1-1 και έχασε την πρόκριση στο Πανελλήνιο Πρωτάθλημα. Το 1932 ηττήθηκε σε αγώνα διαβάθμισης από τον Ολυμπιακό Πειραιώς με 6-1 και 2-0, χάνοντας εκ νέου την ευκαιρία της συμμετοχής της στο Πανελλήνιο Πρωτάθλημα.

Παρέμεινε στην Α΄ Κατηγορία Ε.Π.Σ. Πειραιώς ως τη σεζόν 1935–36, οπότε υποβιβάστηκε. Κατέκτησε το πρωτάθλημα της Β΄ Κατηγορίας Ε.Π.Σ. Πειραιώς τη σεζόν 1937-38, επικρατώντας στον τελευταίο αγώνα του πρωταθλήματος της Προοδευτικής Νεολαίας με 2-0 την Κυριακή 27 Φεβρουαρίου 1938 στο γήπεδο Ποδηλατοδρομίου στο Νέο Φάληρο. Ωστόσο, έχασε την άνοδο σε αγώνες διαβάθμισης από τον συντοπίτη Α.Π.Σ. Άρη Πειραιώς. Ξαναβρέθηκε στην Α΄ Κατηγορία Ε.Π.Σ. Πειραιώς την πρώτη μεταπολεμική σεζόν 1945-46, στην οποία και παρέμεινε όλα τα επόμενα έτη.

#### Τίτλοι

* Πρωτάθλημα Ε.Π.Σ. Πειραιώς (**2 Τίτλοι**): 1931, 1932

### Α.Ε. Νικαίας (1948–1965)

Ο Ηρακλής Κοκκινιάς το 1939.
Τον Μάρτιο του 1947 η Άμυνα Κοκκινιάς συγχωνεύτηκε με τον αθλητικό σύλλογο «Α.Γ.Σ. Ηρακλής Κοκκινιάς» (υπήρχε από το 1926 και αποτελούσε καθαρά γυμναστικός και αθλητικός σύλλογος, διατηρώντας τμήματα στίβου, ποδηλασίας κ.α.) και δημιουργήθηκε η «**Αθλητική Ένωση Νικαίας**», με την ονομασία να καθιερώνεται από το 1948. Υιοθέτησε τα ιδρυτικά στοιχεία της Άμυνας, έχοντας Αριθμό Μητρώου Ε.Π.Ο. 33 και αποτελώντας την ιστορική της συνέχεια. 

Από το 1948-49 μετείχε συνεχώς ως «Α.Ε. Νικαίας» στην Α΄ κατηγορία Ε.Π.Σ. Πειραιώς, με καλύτερες χρονιές τις περιόδους 1951-52 και 1958-59, οπότε κατέλαβε την 3η θέση. Αξιοσημείωτο είναι πως το καλοκαίρι του 1952 μετέβη στη Σμύρνη, τον τόπο καταγωγής του συλλόγου και ιστορική συνέχεια της προσφυγικής Άμυνας Κοκκινιάς και έδωσε φιλικό αγώνα με την πρωταθλήτρια Σμύρνης, Αλτάι ΣΚ.

Το 1958-59 διεκδίκησε τη συμμετοχή της στην τελική φάση του Πανελληνίου Πρωταθλήματος 1958–1959 αλλά αποκλείστηκε από τον Απόλλωνα Καλαμαριάς στο διπλό αγώνα πρόκρισης (0-1, 2-2). Κέρδισε όμως την πρόκριση για τη μοναδική συμμετοχή της στο πρώτο πρωτάθλημα της Α΄ Εθνικής Κατηγορίας 1959–1960. Στη μοναδική αυτή συμμετοχή της στην Α΄ Εθνική Κατηγορία τερμάτισε τελευταία (16η) με 2 νίκες, 5 ισοπαλίες και 23 ήττες. Απέσπασε 2 ισοπαλίες από τον Π.Α.Ο.Κ. (1-1 στον Πειραιά και 0-0 στη Θεσσαλονίκη) και επικράτησε στον Πειραιά με 3-0 του Παγκορινθιακού και με 3-2 του Μεγάλου Αλέξανδρου Κατερίνης.

Στη συνέχεια, αγωνίστηκε στην Α΄ Κατηγορία Ε.Π.Σ. Πειραιώς έως τη σεζόν 1962-63 που κατέκτησε τον τίτλο και ανέβηκε στη Β΄ Εθνική Κατηγορία, όπου αγωνίστηκε τις σεζόν 1963-64 (10η στο Β΄ όμιλο) και 1964-65 (7η στο Β΄ όμιλο) με αντίπαλο αμφότερα τον συντοπίτη Α.Π.Σ. Άρη Πειραιώς.

Η Α.Ε. Νικαίας εκτός του ποδοσφαίρου, διατηρούσε και άλλα αθλητικά τμήματα, όπως στίβου, ποδηλασίας, επιτραπέζια αντισφαίριση, κ.α. Το καλοκαίρι του 1965 η Α.Ε. Νικαίας συγχωνεύτηκε με τον συντοπίτη Α.Π.Σ. Άρη Πειραιώς, όπου αμφότεροι αγωνιζόντουσαν στη Β΄ Εθνική Κατηγορία και δημιούργησαν τον Αθλητικό Όμιλο Ιωνικό Νίκαιας.

#### Συμμετοχές στις Εθνικές κατηγορίες

* **Α΄ Εθνική Κατηγορία**
	+ 1959-60: 16η (τελευταία), 39 β. 20-73.
* **Β΄ Εθνική Κατηγορία**
	+ 1963-64: 10η/17 όμιλος (Β΄ όμιλος), 67 β. 45-31.
	+ 1964-65: 7η/17 όμιλος (Β΄ όμιλος), 68 β. 54-33.

#### Σημαντικοί ποδοσφαιριστές

* Θεολόγος Συμεωνίδης
* Γρηγόρης Αγανιάν
* Γιάννης Φρονιμίδης
* Σπύρος Κοντούλης

### Α.Ε. Νίκαια (1997–Σήμερα)

Το 1997 δημιουργήθηκε η «**Αθλητική Ένωση Νίκαια**» έπειτα από συγχώνευση της Ελπίδας Νικαίας με τον Α.Ο. Νίκαιας, ο οποίος προέκυψε το 1976 ύστερα από μετονομασία του Α.Π.Σ. Πίνδου Νίκαιας. Έχει Αριθμό Μητρώου Ε.Π.Ο. 708, βασιζόμενη στο καταστατικό των Α.Ο. Νικαίας και Α.Π.Σ. Πίνδος Νίκαιας και αποτελεί αναφορική ιστορική συνέχεια της πάλαι ποτέ Α.Ε. Νικαίας με επίσημο έτος ίδρυσης το 1948.

Κατέκτησε αρχικά το πρωτάθλημα Ε.Π.Σ. Πειραιά την περίοδο 2004-05 και κέρδισε την άνοδο στην Δ΄ Εθνική Κατηγορία. Αγωνίστηκε στο πρωτάθλημα της Δ΄ Εθνικής Κατηγορίας 2005–2006 (9ος Όμιλος), όποτε και υποβιβάστηκε και έκτοτε αγωνίζεται συνεχώς στο τοπικό πρωτάθλημα της Ε.Π.Σ. Πειραιά.

Τμήμα Πετοσφαίρισης (2001–2007)
-------------------------------

Το 2001 δημιουργήθηκε το τμήμα πετοσφαίρισης της Α.Ε. Νίκαια, το οποίο προέκυψε από την συγχώνευση του Α.Ο. Ιωνικού Νίκαιας και του Γ.Ν.Ο. Άρη Νίκαιας. Το 2003 κατέκτησε το Κύπελλο Ελλάδας 2002–2003. Διατηρήθηκε στην Α1 Εθνική Κατηγορία από το 2001 έως το 2006. Την αγωνιστική περίοδο 2006–2007 έπαιξε στην Α2 Εθνική Κατηγορία 2006–2007. Μετά το τέλος της αγωνιστικής περιόδου απορροφήθηκε από την Α.Γ.Ε. Κορίνθου, η οποία πήρε τη θέση της στο πρωτάθλημα της Α2 Εθνικής Κατηγορίας 2007–2008.

### Τίτλοι

* Κύπελλο Ελλάδας (**1 Τίτλος**): 2003

Παραπομπές
----------

1. ↑  «Εγγεγραμμένα σωματεία | Ηλεκτρονικό Μητρώο Αθλητικών Σωματείων με Ειδική Αθλητική Αναγνώριση». *somateia.gga.gov.gr*. Ανακτήθηκε στις 21 Ιανουαρίου 2024.
2. ↑  «Ε.Π.Σ.Πειραιά: ΑΕ ΝΙΚΑΙΑ». *www.epspeir.gr*. Ανακτήθηκε στις 21 Ιανουαρίου 2024.
3. ↑  *"Το προσεχές Σάββατον και ώραν 9 μ.μ. ακριβώς εν τω κινηματοθέατρο «Κρυστάλ» δοθήσεται έκτακτος ευεργετική ερασιτεχνική παράστασις υπέρ ενισχύσεως της Ενώσεως Φιλάθλων Π. κα Ν. Κοκκινιάς «η Άμυνα»."*, εφ. "Η ΕΛΛΗΝΙΚΗ", Πέμπτη 20 Δεκεμβρίου 1928, σελ. 2 (ψηφ. σελ. 524)[*νεκρός σύνδεσμος*]
4. ↑  "Η ΑΜΥΝΑ ΝΕΑΣ ΚΟΚΚΙΝΙΑΣ", εφ. "Αθλητισμός", 24 Φεβρουαρίου 1939, σελ. 3 και 4(ψηφ. σελ. 97 και 98)[*νεκρός σύνδεσμος*]
5. ↑  «"Αθλητικός Κόσμος", τ. 35/2-1-1927, σσ. 6-7». Αρχειοθετήθηκε από το πρωτότυπο στις 28 Σεπτεμβρίου 2015. Ανακτήθηκε στις 22 Νοεμβρίου 2011.
6. ↑  "*ΑΙ ΤΑΧΥΔΡΟΜΙΚΑΙ ΤΗΛΕΦΩΝΙΚΑΙ ΔΙΕΥΘΥΝΣΕΙΣ ΤΩΝ ΕΠΙΣΗΜΩΝ ΣΩΜΑΤΕΙΩΝ ΑΘΗΝΩΝ-ΠΕΙΡΑΙΩΣ-ΕΠΑΡΧΙΩΝ ΑΠΟ ΤΟ ΕΠΙΣΗΜΟΝ ΔΕΛΤΙΟΝ ΤΗΣ ΕΠΟ*", εφ. Αθλητισμός, 7 Ιανουαρίου 1939, σελ. 4 (ψηφ. σελ. 18)[*νεκρός σύνδεσμος*]
7. ↑  «εφ. "Αθλητικός Τύπος", 10 Ιουλίου 1931, σελ. 1 και 2 (ψηφ. σελ. 450 και 451)». Αρχειοθετήθηκε από το πρωτότυπο στις 10 Ιανουαρίου 2021. Ανακτήθηκε στις 1 Μαρτίου 2019.
8. ↑  «εφ. "Αθλητικός Τύπος", 13 Ιουλίου 1931, σελ. 1 (ψηφ. σελ. 454)». Αρχειοθετήθηκε από το πρωτότυπο στις 10 Ιανουαρίου 2021. Ανακτήθηκε στις 1 Μαρτίου 2019.
9. ↑  «εφ. "Αθλητικός Τύπος", 27 Ιουλίου 1931, σελ. 1 (ψηφ. σελ. 476)». Αρχειοθετήθηκε από το πρωτότυπο στις 10 Ιανουαρίου 2021. Ανακτήθηκε στις 1 Μαρτίου 2019.
10. ↑  «Αθλητικός Τύπος, 1/8/1932, σελ.1,3 (ψηφ. σελ.295,297)». Αρχειοθετήθηκε από το πρωτότυπο στις 28 Σεπτεμβρίου 2015. Ανακτήθηκε στις 1 Μαρτίου 2019.
11. ↑  «Αθλητικός Τύπος, 8/8/1932, σελ.3 (ψηφ. σελ.309)». Αρχειοθετήθηκε από το πρωτότυπο στις 28 Σεπτεμβρίου 2015. Ανακτήθηκε στις 1 Μαρτίου 2019.
12. ↑  "Η ΑΜΥΝΑ ΝΕΑΣ ΚΟΚΚΙΝΙΑΣ", εφ. "Αθλητισμός", 24 Φεβρουαρίου 1939, σελ. 3 και 4(ψηφ. σελ. 97 και 98)[*νεκρός σύνδεσμος*]
13. ↑  «*"Η ομάς της Αμύνης Κοκκινιάς ανεδείχθη προχθές το πρωί πρωταθλήτρια β΄ κατηγορίας νικήσασα την Προοδευτικήν Νεολαίαν με 2:0. Ο αγών έγινε εις το Ποδηλατοδρόμιον του Ν. Φαλήρου."*, εφ. "Ακρόπολις", Τρίτη 1 Μαρτίου 1938, σελ. 4 (ψηφ. σελ. 372)». Αρχειοθετήθηκε από το πρωτότυπο στις 13 Μαΐου 2021. Ανακτήθηκε στις 1 Φεβρουαρίου 2019.
14. ↑  "Ο ΗΡΑΚΛΗΣ ΚΟΚΚΙΝΙΑΣ", εφ. "Αθλητισμός", 17 Φεβρουαρίου 1939, σελ. 3 (ψηφ. σελ. 85)[*νεκρός σύνδεσμος*]
15. ↑  "Η ΑΘΛΗΤΙΚΗ ΕΝΩΣΙΣ ΝΙΚΑΙΑΣ", εφ. Αθλητική Ηχώ, 13/3/1947, σελ. 2
16. ↑  εφ. Αθλητική Ηχώ, 11 Αυγούστου 1952
17. ↑  1959-60 rsssf.com
18. ↑  "Η ΑΘΛΗΤΙΚΗ ΕΝΩΣΙΣ ΝΙΚΑΙΑΣ ΕΙΝΑΙ ΤΟ ΜΟΝΟΝ ΣΩΜΑΤΕΙΟΝ ΤΗΣ ΚΟΚΚΙΝΙΑΣ ΠΟΥ ΔΙΑΤΗΡΕΙ, ΕΚΤΟΣ ΤΟΥ ΠΟΔΟΣΦΑΙΡΟΥ ΚΑΙ ΤΜΗΜΑΤΑ ΣΤΙΒΟΥ, ΑΘΛΟΠΑΙΔΙΩΝ ΚΑΙ ΠΟΔΗΛΑΣΙΑΣ", εφ. Αθλητική Ηχώ, 8/1/1950, σελ. 3
19. ↑  rsssf.com
20. ↑  «apodytiriakias.gr». Αρχειοθετήθηκε από το πρωτότυπο στις 4 Ιουλίου 2017. Ανακτήθηκε στις 16 Νοεμβρίου 2017.
21. ↑  epspeir.gr
22. ↑  «ΑΕ ΝΙΚΑΙΑ | Your Blog Description». *ae-nikaias.blogspot.com*. Ανακτήθηκε στις 21 Ιανουαρίου 2024.
23. ↑  Η Ένωση της Νίκαιας γεγονός Το τμήμα βόλεϊ είναι πλέον… αχώριστο in.gr
24. ↑  Ο άθλος της Νίκαιας sport24.gr

|  |  |
| --- | --- |
| 

|  |
| --- |
| * Πύλη:Αθλητισμός
* Πύλη:Ποδόσφαιρο
* Πύλη:Ελλάδα
 |

 |

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Ομάδες Super League 1 Ελλάδας |
| --- |
|  |
| Τρέχουσα περίοδος 2023–24 | 
* ΑΕΚ
* Άρης
* Αστέρας Τρίπολης
* Ατρόμητος
* Βόλος
* Κηφισιά
* Λαμία
* Ολυμπιακός
* ΟΦΗ
* Παναθηναϊκός
* Παναιτωλικός
* Πανσερραϊκός
* ΠΑΟΚ
* ΠΑΣ Γιάννινα
 |
|  |
| Πρώην1 | 
* Ακράτητος
* Απόλλων Καλαμαριάς
* Απόλλων Σμύρνης
* Αθηναϊκός
* Ατρόμητος Πειραιώς
* Αιγάλεω
* Βέροια
* Βύζας Μεγάρων
* Διαγόρας Ρόδου
* Δόξα Δράμας
* Εδεσσαϊκός
* Εργοτέλης
* Εθνικός Αστέρας
* Εθνικός Πειραιώς
* Ηρακλής
* Θερμαϊκός
* Θρασύβουλος
* Ιωνικός
* Καβάλα
* Καλαμάτα
* Καλλιθέα
* Καλλονή
* Κέρκυρα
* Καστοριά
* Κέρκυρα
* Κόρινθος
* Λάρισα
* Λεβαδειακός
* Μακεδονικός
* Μέγας Αλέξανδρος Κατερίνης
* Νάουσα
* Νίκαια
* Νίκη Βόλου
* Ξάνθη
* Ολυμπιακός Βόλου
* Ολυμπιακός Χαλκίδας
* Παγκορινθιακός
* Παναχαϊκή
* Παναιγιάλειος
* Πανελευσινιακός
* Πανηλειακός
* Πανιώνιος
* Πανθρακικός
* Πιερικός
* Πλατανιάς
* Προοδευτική
* Ρόδος
* Τρίκαλα
* Φωστήρας
* Χαλκηδόνα
* Χαλκίδα
 |
|  |
| Πρώην (Κυπριακές) | 
* ΑΕ Λεμεσού
* ΑΠΟΕΛ
* ΕΠΑ Λάρνακας
* Ολυμπιακός Λευκωσίας
* Ομόνοια
 |
|  |
| Πριν την καθιέρωση της Α΄ Εθνικής2 | 
* ΑΕ Καβάλας
* Άρης Πειραιώς
* Ασπίδα Ξάνθης
* Αστέρας Αθηνών
* Γουδί
* Ηρακλής Σερρών
* Μέγας Αλέξανδρος Θεσσαλονίκης
* Ολυμπιακός Λουτρακίου
* Ορφέας Ξάνθης
* Παναργειακός
* Πειραϊκός Σύνδεσμος
* Φίλιπποι Καβάλας
 |
|  |
| 
1Συμμετοχή στην Α΄ Εθνική Κατηγορία ή Super League 1 από την καθιέρωσή της την περίοδο 1959–1960

2Συμμετοχή μόνο σε τελικές φάσεις του Πανελληνίου Πρωταθλήματος, ή τα πρωταθλήματα Σ.Ε.Γ.Α.Σ. πριν την περίοδο 1959–1960 |

 |